“हाँ मैं तेरा रामू! राम शरण मिश्रा। “उसने अपने होंठ नताशा के बालों में गड़ा दिए। कैसे न पहचानती नताशा उस स्पर्श को? कितने आये और गए। संगवार पक्षी के गुलाबी पंख से गर्दन सहलाने से लगाकर उसकी किशोर छाती की गाँठों को दाँतों से चिन्चोड़ने तक, स्पर्श के सभी प्रकार उसने झेले थे। मगर जो स्पर्श उसकी शिराओं में नशा बनकर दौड़ जाता था, जिसकी याद भर उसके मेरुदंड की कड़ियों में झंकार भर देती थी, जिसकी ताल पर उसका दिल धड़कता था, उसे क्या वह पहचानती नहीं? रामू की शकल क्या से क्या निकल आई थी। कैसा सजीला बाँका सिपाही था वह देखने में? नताशा की कल्पना से कहीं ज्यादा।